Aproximativ 400 de locuri de muncă vacante au fost disponibile pentru şomerii interesaţi la Bursa Generală a Locurilor de Muncă, organizatorii atrăgând atenţia asupra faptului că sute de persoane nu reuşesc să ocupe nici măcar un post de muncitor necalificat din pricina lipsei studiilor primare, fiind direcţionaţi către programul „A doua şansă”.
Agenţia Judeţeană pentru Ocuparea Forţei de Muncă (AJOFM) Buzău a organizat vineri „Bursa generală a locurilor de muncă 2024”, obiectivul târgului de joburi fiind cel de creştere a gradului de ocupare pentru toate categoriile de şomeri şi crearea de noi oportunităţi pentru angajatori în identificarea potenţialilor viitori angajaţi. Cele mai multe locuri de muncă au fost disponibile în domenii precum turism, industrie şi construcţii.
„La Buzău, Bursa locurilor de muncă s-a concretizat printr-o ofertă de 385 de locuri de muncă per total judeţ, cele mai multe sunt în bazinul de ocupare Buzău, peste 90 la sută din Produsul Intern Brut al judeţului şi din locurile de muncă vacante existente. Se cere în mod obsesiv structură tehnică pe piaţa forţei de muncă, economiştii, juriştii şi meseriile echivalente cu studii superioare au început să nu se mai ceară. Sunt solicitate locuri de muncă în domeniul HORECA, urmează industria grea, prelucrătoare, începând de la strungari la sudori care aproape nu se mai găsesc şi pe locul III în ierarhie construcţiile care cer personal calificat”, a declarat directorul AJOFM Buzău, Ionel Tociu.
O pondere importantă dintre şomerii aflaţi în căutarea unui loc vacant de muncă nu au finalizate studiile primare sau gimnaziale motiv pentru care inserţia pe piaţa muncii, sunt de părere specialiştii în resurse umane, se desfăşoară cu dificultate. Sute de persoane au fost înscrise în programul „A doua şansă” pentru a deprinde noţiunile minime necesare care să le faciliteze ulterior ocuparea unui loc de muncă.
„În bazinul de ocupare Buzău, respectiv municipiul Buzău şi cele 36 de localităţi din mediul rural arondate sunt aproximativ 2.500 de persoane aflate în evidenţă şi plată din cele aproape 7.000 la nivel de judeţ. Din cele 2.500 de persoane, sub 500 sunt persoane care au avut un loc de muncă, l-au pierdut şi beneficiază de indemnizaţia de şomaj. Restul, 2.000-2.100, sunt beneficiarii venitului minim de inserţie, dintre care peste 60% nu au nici măcar patru clase, nu ştiu să scrie şi să citească. Aceste persoane nu pot ocupa nici locuri de muncă unde nu se cere calificare pentru că angajatorii au o selecţie riguroasă şi pe acest segment. Toate aceste persoane le trimitem către şcoala românească pentru a doua şansă, pentru alfabetizare. De obicei aceste persoane au între 55-62 de ani, este foarte greu să mai accepte o alfabetizare. Anul trecut în jur de 1.000 de persoane au fost direcţionate către programul ‘A doua şansă’, iar anul acesta în primele patru luni cred că sunt în jur de 300 de persoane”, a mai precizat directorul AJOFM.
Totodată, AJOFM a anunţat că persoanele care au structură profesională compatibilă cu locurile de muncă oferite de angajatori şi care nu s-au prezentat la standurile bursei vor fi scoşi dintr-o formă de evidenţă şi plată pentru refuz de loc de muncă.